கிறித்தவத் தமிழறிஞர்களின் பட்டியல்

இந்திய, இலங்கை கிறித்துவர்கள் சிலரின் தமிழ்த்தொண்டுகளைச் சுருக்கமாக அறியலாம்.

அரிகிருஷ்ண பிள்ளை (1827-1900) 
கரையிருப்பு என்னும் ஊரில் பிறந்தவர் என்றி ஆல்பிரட் கிருஷ்ணபிள்ளை. மகாவித்துவான் இராமானுச கவிராயரிடம்கல்வி கற்றவர்.சாயர் கல்விச் சாலையிலும் சர்ச் மிஷன் கல்லூரியிலும் தமிழாசிரியராக இருந்தார். சிறந்த கல்விமான். இவர் இயற்றியது ‘இரட்சணிய யாத்திரிகம்’ என்னும் காவிய நூல்.

இன்பகவி 
திருநெல்வேலியில் உள்ள மணப்பாறை என்னும் ஊரைச்சேர்ந்தவர் இன்பகவி. எட்டயபுரம் சமஸ்தானத்திலும், தஞ்சை சரபோசி ராசா சமஸ்தானத்திலும் நன்கு மதிக்கப்பட்டவர். கவிகளை இனிமையாகப் பாடும் ஆற்றல் வாய்ந்தவர். இவர் அவ்வப்போது இயற்றிய தனிச்செய்யுள்கள் பல. யாழ்ப்பாணத்தில் கச்சேரி முதலியாராயிருந்த முத்துக்கிருஷ்ணா என்பவர் மேல் ‘குறவஞ்சி நாடகம்’ இயற்றிருக்கிறார். இவர் பணப்பாறையில் 1835ம் ஆண்டு காலமானார்.

கனகசபைப் புலவர் 
யாழ்ப்பாணத்தைச் சேர்ந்த அளவெட்டி என்னும் ஊரைச்சார்ந்தவர். தமிழ்மொழியை நன்கு கற்றவர். விரைந்து கவிபாடும் திறமை வாய்ந்தவர். பல தனிக்கவிகளும், ‘அழகர்சாமி மடல்’ ‘திருவாக்குப் புராணம்’ முதலிய நூல்களும் இயற்றியுள்ளார்.

குமாரகுலசிங்க முதலியார்
யாழ்ப்பாணத்தைச் சேர்ந்த தெல்லிப்பழை என்பது இவரது ஊராகும். தமிழ், ஆங்கிலம் என்னும் இரண்டு மொழிகளையும் நன்கு கற்றவர். நியாய சபையிலே துவிபாஷியாகவும், பின்னர் உயர்தர உத்தியோகத்துவராகவும் இருந்தவர். தமிழில் பல தனிக்கவிகளும் ‘பதிவிரதை விலாசம்’ முதலிய நூல்களும் இயற்றியுள்ளார்.

சதாசிவம் பிள்ளை 
ஆணல்ட் சதாசிவம்பிள்ளையின் ஊர் யாழ்ப்பாணத்து மானிப்பாய். இவருக்கு ஆர்னால்ட் (J.R.Arnold) என்று மற்றொரு பெயரும் உண்டு. தமிழ் ஆங்கில மொழிகளில் வல்லவர். ‘உதய தாரகை’ (morning star) என்னும் ஆங்கில - தமிழ்ப்பத்திரிக்கையின் ஆசிரியராகப் பல ஆண்டுகள் இருந்தார். இவர் இயற்றிய நூல்கள் - 1) மெய் வேதசாரம் 2) திருச்சதகம் 3) நன்னெறி மாலை 4) நன்னெறிக்கொத்து 5) சத்போதசாரம் 6) இல்லற நொண்டி 7) வெல்லையந்தாதி என்னும் செய்யுள் நூல்களும், நன்னெறி கதாசங்கரிகம். பாவலர் சரித்திர தீபகம், உலக சரித்திரம், வன சாஸ்திரம் முதலிய வசன நூல்களுமாகும்.

6) பவர்
என்றி பவர் ஐயர் யூரேஷயர், சமயத்தொடர்பாக பல நூல்களை எழுதியுள்ளார். விவிலிய வேதத்தின் புதிய ஏற்பாட்டுத் தமிழ் மொழி பெயர்ப்பை 1858ல் தொடங்கி 1865 ல் முடித்தவர். பின்னர் பழைய ஏற்பாட்டையும் திருத்தியமைக்க 1864இல் நியமிக்கப்பட்டவர். 1886ல் சீவகசிந்தாமணியின் சில பகுதிகளை அச்சிட்டு வெளியிலனுப்பினார். 
வேத அகராதி (1841) நியாயப் பிரமாண விளக்கம் (1847) விசுவாசப் பிராமண விளக்கம், இந்து மதத்துக்கும் பாப்பு மதத்துக்கம் இருக்கிற சம்பந்த விளக்கம் (1851) தர்ம சாஸ்திரம் (1857) முதலிய நூல்களும் எழுதியிருக்கிறார்.

சற்குணம் உவின்பிரேட் (1810-1879)
திருநெல்வேலியைச் சேர்ந்த நாசரேத்தூரலி பிறந்தவர். தமிழ், ஆங்கிலம், லத்தீன், கிரீக்கு, எபிரேய மொழிகளைக் கற்றவர். ‘பினியன்ஸ் ஹோலிவார்’ என்னும் ஆங்கில நூலைத் ‘திருப்போராடல்’ என்னும் பெயருடன் தமிழில் மொழி பெயர்த்தார். தாவீதரசன் அம்மானை, உதிர மகத்துவம், இரத்தினவாலி, நாடகக் கதை முதலிய நூல்களையும் இயற்றியுள்ளார்.

சிதம்பரம் பிள்ளை 
இவரது ஊர் யாழ்ப்பாணத்துச் சங்கவேலி. ஆங்கில தர்க்க விதிகளைத் தமிழிற் பாட்டும் உரையுமாக மொழி பெயர்த்து ‘நியாய இலக்கணம்’ என்னும் பெயருடன் வெளியிட்டிருக்கிறார். தமிழ் வியாகரணம், இலக்கிய சங்கிரகம் முதலான நூல்களையும் அச்சிட்டு வெளியிட்டுள்ளார்.

நயனப்ப முதலியார் (1779-1845) 
புதுச்சேரியைச் சேர்ந்தவர். சிற்றம்பலக் கோவை, தஞ்சை வாணன் கோவை, ஒரு துறைக் கோவை, நாடியார், திவாகரம், சுடாமணி நிகண்டு முதலிய நூல்களை ஏட்டுப் பிரதியிலிருந்து ஆராய்ந்து அச்சிட்டு வெளிப்படுத்தியவர்.

பிலிப்பு - தெ மெல்லோ (1723-1790)
பிலிப்பு தெ மெல்லோ இலங்கையைச் சேர்ந்த கொழும்பில் கேட்வாசல் முதலியார் சைமன்-தெ-மெல்லோ என்பவரின் புதல்வர். சத்தியத்தின் செயம், மருதப்ப குறவஞ்சி போன்ற நூல்களை இயற்றியுள்ளார். இவர் இயற்றிய 120 செய்யுள்கள் சூடாமணி நிகண்டில் சேர்க்கப்பட், 1859ல் மணிப்பாய் அச்சுக் கூடத்தில் அச்சிடப்பட்டிருக்கின்றன.

வேதநாயகம் பிள்ளை 
வேதநாயகம் பிள்ளை திரிசிரபுரத்துக்க அண்மையிலுள்ள குளத்தூரைச் சேர்ந்தவர். நீதிபதி உத்யோகம் புரிந்தவர். நீதிநூல், சர்வசமய சமரசக் கீர்த்தனை, பெண்மதிமாலை, பிரதாப முதலியார் சதித்திரம், சுகுணசுந்தரி சரித்திரம் முதலான நூல்களை இயற்றியுள்ளார்.

வேதநாயக சாஸ்திரி 
வேதநாயகம் சாஸ்திரியார் தஞ்சாவூரில் வாழ்ந்தவர். பேரின்பக்காதல், இயேசுவின் பேரில் பதங்கள், ஜெபமாலை, பெத்லேகம் குறவஞ்சி, ஞானவுலா முதலான பல நூல்களை இயற்றியுள்ளார்.

தமிழ்ப்புலமை வாய்ந்த மேற்கூறிய நம்நாட்டுக் கிறித்துவர்கள் மட்டுமின்றி மேலும் பலர் உள்ளனர். சத்திய நாதன் ஐயர், ஞானமுத்து ஐயர், ஞானப்ரிகாச நாதசுவாமி, தானியேல் ஐயர், ஜகராவ்.... போன்றவர்களும் தமிழறிந்த நம்நாட்டுக் கிறித்துவர்களாவர்.

துணைநூல் 
 கிறித்துவமும் தமிழும் - மயிலை.சீனி.வேங்கடசாமி
 தமிழ்ப்புலவர் சரித்திரம் - சுன்னாகம் அ. குமாரசுவாமிப்புலவர் 
 வேத அகராதி - என்ரி பவர் ஐயர் (1841)
 பிரதாப முதலியார் சரித்திரம் - மாயவரம் வேத நாயகம் பிள்ளை

 
துப்புரவு முடிந்த திருவாரூர் மாவட்ட ஆசிரியர்கள் தொடங்கிய கட்டுரைகள்